Staatsaanklaer en seun by huis aangerand, beroofMarian van der Merwe (53), ŉ senior staatsaanklaer, en haar seun is by hul huis in Waterkloof, Pretoria, aangerand en beroof, het Beeld Maandag berig. Marian en haar seun Rohan (18) is Woensdagaand deur twee gewapende mans, wat klapmusse gedra het, oorval. Een van die aanvallers het Marian met sy vuurwapen oor die kop geslaan, waarna hy haar geskop en met ŉ skokgeweer geskok het. Haar hande en voete is met plastiekkabeltjies vasgebind. Haar seun is ook vasgebind, en met ŉ vuurwapen aangerand. Een van Rohan se tande is gekraak toe ŉ man hom in die gesig geskop het. Die mans het juwele, ŉ televisiestel, selfone en Marian se skootrekenaar, wat aan die Nasionale Vervolgingsgesag behoort, gesteel. Hulle het in Rohan se voertuig gevlug. Die voertuig is later verlate in Sunnyside gevind. Marian kon daarin slaag om haarself te bevry en het hulp ontbied deur ŉ noodknoppie te druk. Sy het haar seun bevry en na haar bure gehardloop vir hulp. Die polisie was nie vir kommentaar beskikbaar nie. – SAPA